CELEX: 32016R1368
Language: lt
Date: 2016-08-11 00:00:00
Title: 2016 m. rugpjūčio 11 d. Komisijos įgyvendinimo reglamentas (ES) 2016/1368, kuriuo pagal Europos Parlamento ir Tarybos reglamentą (ES) 2016/1011 nustatomas finansų rinkose naudojamų ypatingos svarbos lyginamųjų indeksų sąrašas (Tekstas svarbus EEE)

12.8.2016   
            
            
               LT
            
            
               Europos Sąjungos oficialusis leidinys
            
            
               L 217/1
            
         KOMISIJOS ĮGYVENDINIMO REGLAMENTAS (ES) 2016/1368
   2016 m. rugpjūčio 11 d.
   kuriuo pagal Europos Parlamento ir Tarybos reglamentą (ES) 2016/1011 nustatomas finansų rinkose naudojamų ypatingos svarbos lyginamųjų indeksų sąrašas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 20 straipsnio 1 dalį,
   kadangi:
   
               (1)
            
            
               lyginamieji indeksai atlieka svarbų vaidmenį nustatant daugelio finansinių priemonių ir finansinių sutarčių kainą ir vertinant daugelio investicinių fondų veiklos rezultatus. Teikiant lyginamojo indekso duomenis ir juos administruojant daugeliu atvejų kyla rizika, kad jais bus manipuliuojama, o tai atliekantys asmenys dažnai susiduria su interesų konfliktu;
            
         
               (2)
            
            
               tam, kad galėtų atlikti savo vaidmenį ekonomikoje, lyginamieji indeksai turi atspindėti pagrindinės rinkos arba ekonomikos realiją. Jei lyginamasis indeksas nebeatspindi pagrindinės rinkos, pavyzdžiui, tarpbankinių palūkanų normų, kyla rizika, kad tai padarys neigiamą poveikį, inter alia, rinkos vientisumui, namų ūkių finansavimui (paskolomis ir hipotekos paskolomis) ir įmonių finansavimui Sąjungoje;
            
         
               (3)
            
            
               rizika naudotojams, rinkoms ir Sąjungos ekonomikai paprastai padidėja, kai su konkrečiu lyginamuoju indeksu susietų finansinių priemonių, finansinių sutarčių ir investicinių fondų bendra vertė yra didelė. Todėl Reglamentu (ES) 2016/1011 nustatomos skirtingos lyginamųjų indeksų kategorijos ir numatomi papildomi reikalavimai, kuriais užtikrinamas tam tikrų lyginamųjų indeksų, kurie laikomi ypatingos svarbos lyginamaisiais indeksais, teisingumas ir pagrįstumas, įskaitant kompetentingų institucijų įgaliojimą tam tikromis sąlygomis pavesti teikti lyginamojo indekso duomenis ar juos administruoti;
            
         
               (4)
            
            
               dėl papildomų ypatingos svarbos lyginamųjų indeksų administratorių kompetentingų institucijų įpareigojimų ir įgaliojimų reikalingas oficialus ypatingos svarbos lyginamųjų indeksų nustatymo procesas. Pagal Reglamento (ES) 2016/1011 20 straipsnio 1 dalį lyginamasis indeksas yra laikomas ypatingos svarbos lyginamuoju indeksu, jei jis tiesiogiai arba netiesiogiai naudojamas kartu su kitais lyginamaisiais indeksais ir susietas su finansinėmis priemonėmis ar finansinėmis sutartimis arba naudojamas siekiant įvertinti investicinių fondų veiklos rezultatus, kai tų priemonių bendra vertė yra bent 500 mlrd. EUR, įtraukiant, kai taikoma, visas su lyginamuoju indeksu susietas bet kokio išpirkimo arba įsipareigojimų vykdymo termino priemones;
            
         
               (5)
            
            
               euro tarpbankinio skolinimo palūkanų norma (EURIBOR) naudojama vertinant neužtikrintas tarpbankinio skolinimo palūkanų normas euro zonoje ir yra vienas svarbiausių palūkanų normų lyginamųjų indeksų visame pasaulyje. Apskaičiuota, kad su tuo lyginamuoju indeksu susieta daugiau kaip 180 000 mlrd. EUR vertės sutarčių. Nors dauguma šių sutarčių yra palūkanų normų apsikeitimo sandoriai, lyginamasis indeksas taip pat taikomas daugiau nei 1 000 mlrd. EUR vertės mažmeninių hipotekos paskolų;
            
         
               (6)
            
            
               todėl tą lyginamąjį indeksą Sąjungoje naudojančių finansinių priemonių ir finansinių sutarčių vertė gerokai viršija 500 mlrd. EUR ribinę vertę;
            
         
               (7)
            
            
               atsižvelgiant į tai, kad EURIBOR itin svarbus kreditams, paskoloms ir hipotekos paskoloms Sąjungoje, šis reglamentas turėtų įsigalioti skubos tvarka;
            
         
               (8)
            
            
               šiame reglamente numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Priede pateiktas lyginamasis indeksas laikomas ypatingos svarbos lyginamuoju indeksu.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugpjūčio 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 171, 2016 6 29, p. 1.
   
      PRIEDAS
      
         YPATINGOS SVARBOS LYGINAMŲJŲ INDEKSŲ SĄRAŠAS PAGAL REGLAMENTO (ES) 2016/1011 20 STRAIPSNIO 1 DALĮ
      
      Euro tarpbankinio skolinimo palūkanų norma (EURIBOR®), administruojama Europos pinigų rinkų instituto, įsikūrusio Briuselyje, Belgijoje.